Proposta għal regolament tal-Parlament Ewropew u tal-Kunsill li jemenda r-regolament tal-Kunsill (KEE) Nru 95/93 dwar ir-regoli komuni għall-allokazzjoni ta' slots f'ajruporti tal-Komunità /* KUMM/2009/0121 finali - COD 2009/0042 */





[pic] | IL-KUMMISSJONI TAL-KOMUNITAJIET EWROPEJ | Brussell, 10.3.2009 KUMM(2009) 121 finali 2009/0042 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KEE) Nru 95/93 dwar ir-regoli komuni għall-allokazzjoni ta' slots f'ajruporti tal-Komunità MEMORANDUM TA’ SPJEGAZZJONI Daħla 1. Il-kriżi ekonomika u finanzjarja globali tant hija serja u mifruxa li issa bdiet taffetwa serjament l-attività tat-trasportaturi bl-ajru. Din wasslet għal tnaqqis kbir fit-traffiku tal-ajru matul l-istaġun ta’ skedar tax-xitwa 2008/2009. L-istaġun ta’ skedar tas-sajf 2009 wkoll se jintlaqat mill-kriżi ekonomika. Wara sitt snin ta’ tkabbir b’medja ta’ 3 %, il-Eurocontrol f’Diċembru 2008 kien qiegħed jistenna tnaqqis ta' 3 % fl-għadd ta' titjiriet fl-Ewropa matul l-2009, wara nuqqas ta' tkabbir fl-2008. Fil-25 ta’ Frar 2009, il-Eurocontrol irreveda l-estimi tiegħu u ppreveda tnaqqis ta’ bejn 8.1 % u 1.4 % b’xenarju probabbli ta’ 4.9 %. Il-Eurocontrol jinnota li t-traffiku kkrolla fi tmiem l-2008, bi tnaqqis ta’ 7 % fix-xahar ta’ Diċembru biss. Skont il-Eurocontrol, it-traffiku tal-kumpaniji tal-ajru bi spejjeż baxxi għadda mill-ewwel tnaqqis tiegħu fi 15-il sena b’4 600 titjira f’Novembru 2008, jiġifieri 6.1 % inqas milli f’Novembru 2007. It-titjiriet fuq xogħol wera tnaqqis ta’ 16 % f’Diċembru 2008 meta mqabbel ma’ Diċembru 2007. Aktar minn 80 % tal-ajruporti Ewropej raw tnaqqis fit-traffiku (għal Jannar 2009, tnaqqis ta’ 8 % sa 10 % fit-traffiku tal-passiġġieri u 25 % sa 30 % għat-traffiku tal-merkanzija), u dan jimplika li l-kriżi ekonomika tolqot it-trasport tal-ajru Ewropew kollu kemm hu. 2. Iċ-ċifri mressqa mill-operaturi Ewropej fis-settur (AEA) jippermettulna napprezzaw il-gravità tas-sitwazzjoni. F’Diċembru 2008, it-tnaqqis tat-traffiku tal-merkanzija kien ta’ 21.4 %. It-tnaqqis fit-traffiku tal-passiġġieri għandu jkun ta’ 4 % fl-2009. L-operaturi enfasizzaw li matul l-aħħar 25 sena, tali tnaqqis fit-traffiku irriżulta biss fi tliet okkażjonijiet: fl-1986 minħabba l-ġrajjiet ta’ Chernobyl u l-gwerra fil-Libja; fl-1991, b’riżultat tal-ewwel gwerra tal-Golf u fl-2001/2002 minħabba l-attentati terroristiċi fl-Istati Uniti. L-AEA tipprevedi trażżin fil-kapaċità matul is-sajf tal-2009 ta’ bejn 6 % u 8 % fl-għadd ta’ titjiriet ta' bejn 9 % sa 12 % f’termini tal-postijiet offruti (available seat kms). 3. Skont l-Assoċjazzjoni tat-trasport internazzjonali tal-ajru (IATA), il-volum tal-merkanzija ċkien bi 22.6 % fuq il-livell internazzjonali u aktar minn 21 % għall-kumpaniji Ewropej f’Diċembru. Iċ-ċifri ppublikati fis-26 ta’ Frar 2009 jirriflettu tnaqqis ta’ 5.6 % fit-traffiku tal-passiġġieri u ta’ 23.2 % tal-merkanzija f’Jannar 2009 meta mqabbel ma’ Jannar 2008. Il-IATA tinnota li t-trasportaturi Ewropej ikkumpensaw parzjalment għat-tnaqqis ta’ 5.7 % billi naqqsu l-kapaċità tagħhom bi 3.6 %. 4. Il-Kummissjoni tqis li l-kriżi ekonomika attwali kif ukoll l-aġġustamenti ulterjuri fis-servizzi (sospensjoni, tnaqqis fil-frekwenza) jikkostitwixxu ċirkostanzi eċċezzjonali li jaffetwaw ħażin lill-kumpaniji tal-ajru. B’konsegwenza, il-koordinaturi għandhom jinterpretaw id-dispożizzjonijiet tar-Regolament Nru 95/93 dwar ir-regoli komuni għall-allokazzjoni ta' slots f'ajruporti tal-Komunità b’tali mod li l-kumpaniji tal-ajru jkunu żgurati li ma jissugrawx li jitilfu s-slots tagħhom li ma jużawx minħabba l-konsegwenzi tal-kriżi ekonomika (ir-regola li "s-slots jintużaw inkella jintilfu"). 5. Fin-nuqqas ta’ deċiżjoni maħsuba biex tippreżerva l-istatus ta’ dritt konswetudinarju (grandfather status) għal dawn is-slots, il-kumpaniji jissugraw li jkollhom jibqgħu bil-kapaċitajiet eżistenti anke ladarba d-domanda tkun naqset ferm, u dan ikompli jiggrava d-diffikultajiet ekonomiċi preżenti. Id-dispożizzjonijiet tar-regolament dwar is-slots 6. Il-punt ta’ riferiment tar-Regolament, kif indikat fl-Artikolu 10(2) tiegħu huwa l-attribuzzjoni u l-użu tas-slots matul staġun (il-prinċipju li "jintużaw inkella jintilfu"), u b’mod partikolari, il-qagħda fl-aħħar tal-istaġun wara li s-slots ikunu intużaw effettivament. L-Artikolu jipprovdi, b’mod partikolari, li huma biss it-trasportaturi tal-ajru li jkunu jistgħu juru li huma sfruttaw is-slots allokati lilhom, bl-awtorizzazzjoni tal-koordinatur, matul mhux inqas minn 80 % tal-ħin matul il-perjodu li għalih huma ġew allokati dawn is-slots, għas-sodisfazzjoni tal-koordinatur, li jkollhom dritt għall-istess serje ta’ slots għall-istaġun korrispondenti ta’ wara. 7. Barra minn hekk, ir-Regolament, fl-Artikolu 8(2) u l-Artikolu 10(2), jipprovdi għall-kalkolu tar-rati tal-użu fi tmiem l-istaġun, ladarba s-slots ikunu ġew sfruttati u għall-finijiet tal-akkwist tad-drittijiet għall-istaġun korrispondenti ta’ wara. 8. L-Artikolu 10(4) jagħti lista ta’ raġunijiet li jistgħu jingħataw mit-trasportaturi bl-ajru biex jiġġustifikaw il-fatt li ma jkunux użaw is-slots allokati matul staġun ta' titjiriet skedati. Il-punt ‘a’ ta’ din il-lista jagħti lista mhux eżawrjenti taċ-ċirkostanzi imprevedibbli u inevitabbli li fuqhom it-trasportatur ma għandu l-ebda kontroll. 9. Ir-Regolament huwa bbażat fuq il-prinċipju li l-allokazzjoni u s-sorveljanza tal-użu tas-slots huma r-responsabbiltà tal-koordinatur (l-Artikolu 4(5) u (6)). Il-koordinatur mhux biss għandu jaqdi dmirijietu b'indipendenza assoluta, iżda wkoll billi jkun newtrali, mhux diskriminatorju u trasparenti (l-Artikolu 4(2) u (3)). Minnħabba f'hekk, la l-Kummissjoni u lanqas xi Stat Membru ma jistgħu jimponu fuq il-koordinatur xi struzzjonijiet li jistgħu jheddu l-indipendenza tiegħu. Għalhekk nistgħu nikkonkludu li, huwa u japplika l-Artikolu 10(2) u (4), il-koordinatur għandu jaġixxi f’konformità mal-prinċipji indikati fl-Artikolu 4 imsemmi aktar ’il fuq. 10. F’din is-sitwazzjoni, jeżisti r-riskju li l-Istati Membri jinterpretaw ir-Regolament b’mod differneti, u dan iwassal għal nuqqas ta’ konsistenza fl-applikazzjoni tal-Artikolu 10(4) tar-Regolament fil-Komunità. Din is-sitwazzjoni diġà seħħet matul il-kriżi tas-settur tal-ajru wara l-attentati terroristiċi fl-Istati Uniti. Għalhekk jeħtieġ li l-Komunità tintervjeni bil-għan li tiggarantixxi, kif għamlet fl-2002 u fl-2003 bl-introduzzjoni tal-Artikolu 10(a) u 10(b), b’mod ċar u sħiħ, iċ-ċertezza ġuridika f’dak li jirrigwarda l-applikazzjoni tar-regola li “s-slots jintużaw jew jintilfu” għall-istaġunijiet ta’ skedar milquta mill-kriżi. 11. Għalhekk huwa propopst li fir-Regolament jiddaħħal Artikolu 10(c) ġdid li jipprovdi li l-koordinaturi jaċċettaw, fil-kuntest tal-kriżi ekonomika, li t-trasportaturi tal-ajru matul l-istaġun ta’ skedar tas-sajf 2010 jkollhom id-dritt għall-istess slots allokati lilhom matul l-istaġun ta’ skedar tas-sajf 2009 (mid-29 ta’ Marzu 2009 sal-24 ta’ Ottubru 2009). 12. Bil-għan li jiġi evitat il-ħela tal-kapaċità tas-slots matul l-istaġuni milquta mill-kriżi, is-slots li ma jintużawx matul l-istaġun tas-sajf 2009 jistgħu jiġu allokati mill-ġdid għall-bqija tal-istaġun mill-koordinaturi bħala slots “ad hoc” li jistgħu jintużaw minn trasportaturi bl-ajru oħrajn mingħajr ma jagħtu d-dritt għall-istatus ta’ drittijiet konswetudinarji (grandfather rights). 13. Il-Kummissjoni se tkompli tanalizza l-impatt tal-kriżi ekonomika fuq is-settur tal-ajru. Jekk il-qagħda tkompli sejra lura matul l-istaġun tax-xitwa 2009-2010 (mill-25 ta’ Ottubru 2009 sas-27 ta’ Marzu 2010), il-Kummissjoni tkun tista’ tiddeċiedi li ġġedded din is-sistema għall-istaġun tax-xitwa 2010-2011. Skeda ta’ żmien 14. Aspett importanti ta’ din il-proposta hija l-iskeda ta’ żmien. L-allokazzjoni inizjali tas-slots iseħħ matul il-konferenzi tal-IATA għall-iskedar tal-ħinijiet, f’Novembru għall-istaġun tas-sajf ta’ wara, u f’Ġunju għall-istaġun tax-xitwa ta’ wara. B’konsegwenza, is-slots għas-sajf 2010 se jiġu allokati matul il-konferenza ta’ Novembru 2009 dwar l-iskedar tal-ħinijiet, filwaqt li s-slots għall-istaġun tax-xitwa 2010/2011 se jiġu allokati f’Ġunju 2010. L-Artikolu 10(3) tar-Regolament jipprovdi li t-trasportaturi bl-ajru jistgħu jerġgħu jirrilaxxaw is-slots, qabel il-31 ta’ Jannar għall-istaġun tas-sajf ta’ wara u qabel il-31 ta’ Awwissu għall-istaġun tax-xitwa ta’ wara, mingħajr ma dan jaffettwa l-kalkolu tar-rati ta’ użu tas-slots li jibqgħulu. Skont il-linji gwida dinjija għall-iskedar tal-ħinijiet tal-IATA, ladarba jiġi identifikat id-dritt għall-slots “konswetudinarji”, il-koordinaturi jkollhom jindikaw lil kull kumpanija id-dettalji dwar “id-drittijiet konswetudinarji” f’dak li jirrigwarda s-slots, ladarba dawn ikunu ġew iddeterminati mill-koordinatur, u sa mhux aktar tard mill: - it-tielet Tnejn ta’ April għas-slots “konswetudinarji”, jiġiferi dawk sfruttati effettivament matul l-istaġun tax-xitwa ta’ qabel; - it-tielet Tnejn ta’ Settembru għas-slots “konswetudinarji”, jiġiferi dawk sfruttati effettivament sa dak il-waqt matul l-istaġun tas-sajf attwali. 15. Minkejja li l-allokazzjoni tas-slots għall-istaġun ta’ skedar tas-sajf 2009 saret sal-31 ta’ Jannar 2009, l-emenda tar-Regolament tibqa’ tippermetti lill-kumpaniji tal-ajru biex jaġġustaw l-attività tagħhom, inaqqsu l-kapaċitajiet eżistenti bil-għan li jirrispettaw ir-regola tas-"slots li jintużaw inkella jintilfu". Fid-dawl tal-fatt li l-istaġun tas-sajf 2009 jibda fid-29 ta’ Marzu, ir-regola proposta għandha għalhekk tidħol fis-seħħ malajr kemm jista’ jkun. 16. Jekk ma jsirx dan, jkun hemm riskju serju li dawk it-trasportaturi bl-ajru li jkunu ġew allokati slots f’ajruporti fejn il-koordinaturi ma jkunux aċċettaw il-ġustifikazzjoni ta’ ċirkostanzi eċċezzjonali minħabba l-kriżi ekonomika tal-istaġun tas-sajf 2009, iħabbtu wiċċhom ma’ passi legali kontrihom. 2009/0042 (COD) Proposta għal REGOLAMENT TAL-PARLAMENT EWROPEW U TAL-KUNSILL li jemenda r-Regolament tal-Kunsill (KEE) Nru 95/93 dwar ir-regoli komuni għall-allokazzjoni ta' slots f'ajruporti tal-Komunità IL-PARLAMENT EWROPEW U L-KUNSILL tal-UNJONI EWROPEA, Wara li kkunsidraw it-Trattat li jistabbilixxi l-Komunità Ewropea, u b'mod partikolari l-Artikolu 80(2) tiegħu, Wara li kkunsidraw il-proposta mill-Kummissjoni[1], Wara li kkunsidraw l-opinjoni tal-Kumitat Ekonomiku u Soċjali Ewropew[2], Wara li kkunsidraw l-opinjoni tal-Kumitat tar-Reġjuni[3], Filwaqt li jaġixxu skont il-proċedura stipulata fl-Artikolu 251 tat-Trattat[4], Billi: (1) Il-kriżi ekonomika u finanzjarja globali bdiet taffetwa serjament lill-attività tat-trasportaturi bl-ajru. Din wasslet għal tnaqqis kbir fit-traffiku tal-ajru matul l-istaġun ta’ skedar tax-xitwa 2008/2009. L-istaġun ta’ skedar tas-sajf 2009 wkoll se jintlaqat mill-kriżi ekonomika. (2) Sabiex ikun żgurat li n-nuqqas ta' użu tas-slots allokati għall-istaġun 2009 ma jwassalx biex it-trasportaturi bl-ajru jitilfu d-dritt għal dawk is-slots, huwa xieraq li jkun stipulat b'mod ċar u mhux ambigwu li dan l-istaġun huwa milqut mill-kriżi ekonomika msemmija. Il-Kummissjoni se tkompli tanalizza l-impatt tal-kriżi ekonomika fuq is-settur tal-ajru. Jekk il-qagħda tkompli sejra lura matul l-istaġun tax-xitwa 2009-2010, tkun tista’ tiddeċiedi li ġġedded din is-sistema kompletament jew parzjalment għall-istaġun tax-xitwa 2010-2011. (3) Għalhekk huwa xieraq li r-Regolament tal-Kunsill (KEE) Nru 95/93 tat-18 ta' Jannar 1993 dwar ir-regoli komuni għall-allokazzjoni ta' slots f'ajruporti tal-Komunità[5] jiġi emendat. Din l-emenda bl-ebda mod ma għandha taffettwa s-setgħat tal-Kummissjoni Ewropea skont l-Artikoli 81 u 82 tat-Trattat tal-KE. ADOTTAW DAN IR-REGOLAMENT: Artikolu 1 Fir-Regolamenti (KEE) Nru 95/93, għandu jiddaħħal l-Artikolu 10c kif ġej: “Artikolu 10c Għall-finijiet tal-Artikolu 10(4), il-koordinaturi għandhom jaċċettaw li t-trasportaturi bl-ajru matul l-istaġun tal-iskedar għas-Sajf 2010 għandhom id-dritt għall-istess serje ta' slots kif kienu allokati lilhom għall-istaġun tal-iskedar għas-Sajf 2009, f’konformità mar-Regolament. Il-Kummissjoni se tkompli tanalizza l-impatt tal-kriżi ekonomika fuq is-settur tal-ajru. Jekk il-qagħda tkompli sejra lura matul l-istaġun tax-xitwa 2009-2010, tkun tista’ tiddeċiedi, f’konformità mal-proċedura msemmija fl-Artikolu 13(2), li ġġedded din is-sistema kompletament jew parzjalment għall-istaġun tax-xitwa 2010-2011”. Artikolu 2 Dan ir-Regolament għandu jidħol fis-seħħ l-għada tal-pubblikazzjoni tiegħu f’ Il-Ġurnal Uffiċjali tal-Unjoni Ewropea . Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Parlament Ewropew Għall-Kunsill Il-President Il-President [1] ĠU C, ..., p. . [2] ĠU C, ..., p. . [3] ĠU C, ..., p. . [4] ĠU C, ..., p. . [5] ĠU L 14, 22.1.1993, p. 1. Ir-Regolament emendat bir-Regolament tal-Parlament u tal-Kunsill (KE) Nru 894/2002 (ĠU L 142, 31.5.2002, p.3), ir-Regolament tal-Parlament Ewropew u tal-Kunsill (KE) Nru 1554/2003 tat-22 ta’ Lulju 2003 (ĠU L 221, 4.9.2003, p. 1) u r-Regolament tal-Parlament u tal-Kunsill (KE) Nru 793/2004 tal-21 ta’ April 2004 (ĠU L 138, 30.4.2004, p. 50).